**ΤΟΠΟΘΕΤΗΣΗ**

**ΤΟΥ ΑΝΤΙΠΡΟΠΕΔΡΟΥ ΤΟΥ ΣΦΕΕ κ. ΣΠΥΡΟΥ ΦΙΛΙΩΤΗ**

**ΣΤΗΝ ΕΚΔΗΛΩΣΗ ΤΗΣ Π.Ε.Σ.ΠΑ**

*«Ο Ρόλος του Φαρμάκου στις σπάνιες παθήσεις στην Ελλάδα»*

*Αθήνα, 29 Φεβρουαρίου 2016*

Κυρίες και κύριοι

Πιστεύω πως όλοι μας πλέον κατανοούμε- ίσως πολύ περισσότερο απ΄όσο σε οποιαδήποτε άλλη φάση αυτών των δύσκολων χρόνων- ότι καμιά αλλαγή, καμιά πρωτοβουλία δεν είναι αμελητέα.

Αυτό που λέω πιθανότατα να ακούγεται παράδοξο.

Γιατί όταν συσσωρεύονται τα προβλήματα το αναμενόμενο είναι να αναζητώνται οι μεγάλες κινήσεις, καθώς τίποτε άλλο δεν φαίνεται αρκετό.

Όμως η πραγματικότητα και ο ρεαλισμός δείχνουν ότι όσο περιμένουμε τις μεγάλες λύσεις χωρίς να προχωράμε στο μεταξύ τα μικρότερα ο χρόνος μετράει σε βάρος μας.

Και ειδικά όταν μιλάμε για το ευαίσθητο και πρωτεύον κοινωνικό αγαθό της Υγείας αυτό ισχύει σε πολύ μεγάλο βαθμό.

Ακριβώς γι αυτό ο Σύνδεσμος Φαρμακευτικών Επιχειρήσεων Ελλάδος τον οποίο εκπροσωπώ σήμερα εδώ – και είναι μεγάλη μου χαρά να μετέχω στην εκδήλωσή σας- δίνει τεράστια σημασία στο να προχωρήσουν άμεσα όσα «γίνονται».

Όσα μπορούν να γίνουν τώρα και πέρα από την οικονομική ασφυξία, ώστε να εξασφαλιστεί η πρόσβαση των ασθενών στις θεραπείες τους.

Όσα περνάνε πραγματικά από το χέρι της χώρας μας και αποτελούν τα θεμέλια για ένα βιώσιμο σύστημα υγείας.

Ο Κλάδος του Φαρμάκου έχει καταθέσει ολοκληρωμένη πρόταση, με λεπτομερή ανάλυση για τα κεντρικά θέματα και έχει εκφράσει με κάθε τρόπο την διάθεσή του να συνδράμει την Πολιτεία για τον εξορθολογισμό του συστήματος.

Επιμένοντας ότι ειδικά σε συνθήκες μεγάλης πίεσης απαιτείται συνεργασία και συνεκτική στρατηγική για να μπορούν οι όποιοι πόροι υπάρχουν να κατευθύνονται εκεί όπου θα φέρουν θετικά αποτελέσματα για όλους τους ασθενείς.

**Ο ΣΦΕΕ έχει θέσει ως προτεραιότητα να γίνει κατανοητό από την Πολιτεία ότι χωρίς «Εθνικό Σχέδιο για την Υγεία» και χωρίς τα λογικά βήματα που δείχνει η διεθνής εμπειρία είναι μεγάλος ο κίνδυνος για «ασθενείς δύο ταχυτήτων».**

Κατανοούμε όλοι τι σημαίνει αυτό για τις σοβαρές και για τις σπάνιες παθήσεις.

Και στο σημείο αυτό επιτρέψτε μου μια παρένθεση

**Όλα αυτά τα χρόνια παρά το γεγονός ότι το Δημόσιο έχει τεράστια χρέη προς τις εταιρίες που απειλούν την κανονική λειτουργία τους, ο Κλάδος του Φαρμάκου εξαντλεί κάθε περιθώριο που υπάρχει ώστε να μην φτάσει το μέγεθος του προβλήματος στους ασθενείς.**

**Είμαστε και θα είμαστε προσηλωμένοι σε αυτό το καθήκον.**

Ωστόσο η Υγεία δεν μπορεί να βρίσκεται μονίμως σε οριακό σημείο.

Η κατεύθυνση την οποία προτείνουμε και έχει ιδιαίτερη σημασία αυτό για τα ακριβά φάρμακα και για τα ορφανά φάρμακα που αφορούν στις σπάνιες παθήσεις έχει τρεις βασικούς άξονες:

* **Πρώτον ορθολογική χρηματοδότηση του συστήματος**, ώστε να μην δημιουργούνται κενά και αρρυθμίες, που κοστίζουν σε όλους αλλά πρωτίστως σε ασθενείς που χρειάζονται επειγόντως πολύ συγκεκριμένη αγωγή.

Επιμένουμε στην ανάγκη για την ενίσχυση της Πρωτοβάθμιας Φροντίδας Υγείας, μειώνοντας το μεγάλο κόστος της Δευτεροβάθμιας και Τριτοβάθμιας περίθαλψης από το Σύστημα Υγείας.

Αλλά και στην μεγαλύτερη αξιοποίηση των γενοσήμων φαρμάκων. Αφενός για να έχουν όλοι πρόσβαση σε αξιόπιστα φάρμακα, αφετέρου ώστε να απελευθερώνονται πόροι για τις πολύ ειδικές θεραπευτικές ανάγκες.

* **Δεύτερον, αξιοποίηση τρόπων που αναβαθμίζουν τις παροχές Υγείας στα δημόσια νοσοκομεία, χωρίς να επιβαρύνουν τον δημόσιο προϋπολογισμό.**

Εδώ ιδιαίτερη έμφαση δίνουμε στο ζήτημα των κλινικών μελετών.

Είναι ο κύριος τρόπος για να έχουν οι ασθενείς δύσκολων παθήσεων πρόσβαση σε καινοτόμες θεραπείες που διαφορετικά θα αργούσαν πάρα πολύ να φτάσουν σε αυτούς. Αλλά και να μένει τεχνογνωσία στο νοσοκομείο και νέα γνώση στο επιστημονικό προσωπικό.

Και δεν τον αξιοποιεί η χώρα μας αυτόν τον τρόπο ενώ μόνο οφέλη θα είχε.

Ο ΣΦΕΕ έχει προτείνει τα βασικά βήματα, τα οποία θα μπορούσαν να τριπλασιάσουν τις κλινικές μελέτες μέχρι το 2017:

* Δημιουργία θέσης συντονιστή Κλινικής Έρευνας στο Υπουργείο Υγείας, αποκλειστικής και μόνιμης απασχόλησης
* Επικοινωνία με όλους τους εμπλεκόμενους φορείς ώστε να μπορούμε να συνδυάσουμε σωστά τη δυνατότητα που υπάρχει με την ευκαιρία που προκύπτει και
* Θέσπιση φορολογικών κινήτρων, ώστε να γίνει η Ελλάδα ανταγωνιστική σε σχέση με τις υπόλοιπες χώρες τις Ευρωπαϊκής Ένωσης.

**Τρίτον, οργανωμένη καταγραφή των αναγκών.**

Ιδιαιτέρως για τις σπάνιες παθήσεις οι οποίες αθροιστικά μόνο σπάνιες δεν είναι καθώς στην πράξη ταλαιπωρούν σημαντικό αριθμό ανθρώπων, αυτό εχει πολύ μεγάλη σημασία.

Έχει σημασία για το πως κατευθύνεται η φαρμακευτική δαπάνη, - η οποία σημειωτέον έχει πέσει κάτω από τα όρια ασφαλείας-, να δημιουργηθούν επιτέλους μητρώα ασθενών και θεραπευτικά πρωτόκολλα.

Δεν είναι τόσο δύσκολο αν υπάρξει η βούληση της Πολιτείας να οργανώσει την συνεργασία όλων μας γι αυτό, με όλη τη υποστήριξη που προτίθεται να δώσει ο Κλάδος του Φαρμάκου.

Κυρίες και κύριοι,

Είναι αυτονόητο ότι οι εξελίξεις αυτά τα χρόνια έχουν αυξήσει όλες τις αβεβαιότητες και το βαθμό ανασφάλειας. Από τα πραγματικά προβλήματα, αλλά και από τη συνεχή ρευστότητα του σκηνικού.

Όμως παράλληλα συμβαίνει και κάτι άλλο, που με τεράστιο κόστος βεβαίως, ίσως αρχίσει να αποδίδει πλέον.

Εξαναγκαστήκαμε όλοι να αναθεωρήσουμε, να παραδεχτούμε λάθη και να αποδεχτούμε ότι κανείς δεν μένει αλώβητος όταν δεν λειτουργεί σωστά η αλυσίδα στην οποία όλοι είμαστε κρίκοι.

Κι αυτή η συνειδητοποίηση είναι η αρχή για μια νέα νοοτροπία.

**Ο Κλάδος του Φαρμάκου έχει ήδη προχωρήσει σε διορθωτικές κινήσεις. Σήμερα καλούμε την Πολιτεία να κάνει αυτά που χρειάζονται ώστε όλες οι κινήσεις, όλες οι πρωτοβουλίες να γίνονται όφελος για τον ασθενή.**

Σήμερα αλλά και σε βάθος χρόνου.

Χωρίς αυτή τη συνεκτική στρατηγική οτιδήποτε δεν θα αρκεί.

Στο τέλος θα μοιάζει αμελητέο.

**Όμως η αλήθεια είναι πως η «μεγάλη κίνηση» τώρα για το σύστημα Υγείας είναι η απόφαση να γίνουν τα λογικά πράγματα, τα οποία πιστέψτε με... δεν σχετίζονται πάντα με την οικονομική δυνατότητα.**

Ο ΣΦΕΕ θα είναι σύμμαχος σε αυτό.

Για την ισότιμη και απρόσκοπτη πρόσβαση των ασθενών, όλων των ασθενών ανεξαρτήτως κατηγορίας πάθησης, στο κοινωνικό αγαθό του Φαρμάκου.

Σας ευχαριστώ.